ประกาศ “ระบบพร้อมเพย์” ปิดปรับปรุงชั่วคราว 11 มี.ค.นี้
“สมาคมธนาคารไทย” แจ้งปรับปรุงระบบพร้อมเพย์ บริการโอนเงิน-ชำระเงินข้ามธนาคาร ไม่ได้ช่วง 02.00-02.30 น. วันเสาร์ 11 มี.ค.นี้
“สมาคมธนาคารไทย” แจ้งปรับปรุงระบบพร้อมเพย์ บริการโอนเงิน-ชำระเงินข้ามธนาคาร ไม่ได้ช่วง 02.00-02.30 น. วันเสาร์ 11 มี.ค.นี้
5 มี.ค. 2566

สมาคมธนาคารไทย แจ้งเรื่องการปรับปรุงระบบพร้อมเพย์ (PromptPay) เพื่อเพิ่มประสิทธิภาพว่า ตามที่บริการโอนเงินและการชำระเงินข้ามธนาคาร (พร้อมเพย์ หรือ PromptPay) ที่เปิดให้บริการมาตั้งแต่ปลายปี 2559 จนปัจจุบันมีจำนวนผู้ใช้งานประมาณ 67 ล้านบัญชีพร้อมเพย์ และปริมาณธุรกรรมสูงสุดอยู่ที่ 60 ล้านรายการต่อเดือน (ข้อมูล ณ เดือนกุมภาพันธ์ 2566) และมีแนวโน้มเติบโตเพิ่มขึ้นอย่างต่อเนื่อง
ดังนั้น เพื่อเป็นการยกระดับการให้บริการให้มีประสิทธิภาพยิ่งขึ้น บริษัท เนชั่นแนล ไอทีเอ็มเอ๊กซ์ จำกัด (NITMX) ซึ่งเป็นตัวกลางที่ให้บริการพร้อมเพย์ร่วมกับธนาคารสมาชิก มีแผนปรับปรุงระบบดังกล่าว ในช่วงเวลา 02.00-02.30 น. ของวันเสาร์ที่ 11 มีนาคม 2566 ซึ่งจะส่งผลให้ลูกค้าไม่สามารถทำรายการโอนเงินหรือ Scan QR Code เพื่อทำธุรกรรมข้ามธนาคารได้ในช่วงเวลาดังกล่าว
อย่างไรก็ดีลูกค้ายังสามารถทำธุรกรรมข้ามธนาคารผ่านตู้ ATM/CDM รวมถึงร้านสะดวกซื้อที่เป็นตัวแทนของแต่ละธนาคารที่ยังเปิดให้บริการได้ โดยลูกค้าสามารถทำธุรกรรมภายในธนาคารเดียวกันผ่านช่องทางต่างๆ ได้ตามปกติ
ทั้งนี้สมาคมธนาคารไทยและธนาคารสมาชิกขอให้ลูกค้าวางแผนการทำธุรกรรมล่วงหน้า หากต้องการข้อมูลเพิ่มเติมสามารถติดต่อสอบถามคอลเซ็นเตอร์ของธนาคารที่ใช้บริการ สมาคมฯ และธนาคารสมาชิกให้ความสำคัญอย่างยิ่งกับการพัฒนาประสิทธิภาพและความมั่นคงปลอดภัยในการทำธุรกรรมทางการเงิน และได้เน้นย้ำให้ธนาคารทุกแห่งเตรียมความพร้อมในการดูแลลูกค้าอย่างเต็มที่